Karl Carstens

mini|Ünnerschrift vun Karl Carstens
Prof. Dr. Karl Walter Claus Carstens (* 14. Dezember 1914 in Bremen; † 30. Mai 1992 in Meckenheim) weer en düütschen Politiker (CDU). He weer vun 1979 bet 1984 as Bundspräsident Staatshööft vun de Bundsrepubliek Düütschland.

 Wat he lehrt hett un wat för’n Beroop he harrt hett 

Carstens is as Söhn vun en Studienraat boren. Ehr he up'e Welt keem, is sien Vadder in Frankriek fullen. 1933 möök he up dat „Ole Gymnasium“ in Bremen sien Abitur un studeer Jura un Politologie in Frankfort an'n Main, Dijon, München, Königsberg un Hamborg. 1936 möök he sien eerstet un 1939 sien twedet Staatsexamen. 1938 hett he sien Promotschoon to'n Dr.jur. kregen. Vun 1939 bit 1945 is he as Suldat bi de Flakartillerie in'n Tweeten Weltkrieg ween. Tolest weer he Leutnant. As de Krieg vörbi weer, is he in Bremen as Afkaat tolaten wurrn. 1948 güng he bi un studeer an de Yale-Universität in New Haven, Connecticut (USA). Düt Studium hett he 1949 afslaten mit den Titel vun en „Master of Laws“ (LL.M.). Vun 1949 bit 1953 weer he Raatgever för Recht bi den Bremer Senat un Bevollmächtigten vun dat Land Bremen bi den Bund. Vun 1950 af an hett he en Lehrupdrag an de Universität to Köln  harrt. Dor hett he denn ok sien Habilitatschoon maakt. 1954 is he bi de Bunnsrepublik Düütschland in den Deenst bi dat Butenamt intreden. Bit 1955 weer he stännigen Vertreder vun de Bunnsrepublik Düütschland bi den Europarat in Straßburg, denn güng he na dat Butenamt in Bonn. 1958 is he dor Baas vun de Afdelen "West I Europa" wurrn. 1960 is he as Professor för Recht vun de Staten un Völker an de Universität Köln wurrn. Vun 1970 bit 1972 hett he dat Leit harrt in dat Institut för Forschung vun de Düütsche Sellschop för Butenpolitik in Bonn. 

 Familie 
1944 hett Carstens Veronica Prior (* 1923) freet. Veronica Carstens is later Doktersche för Binner Medizin wurrn. Kinner hefft de beiden nich kregen. 1982 hefft se tosamen de Karl un Veronica Carstens-Stiftung grünnt. De scholl Wetenschop un Forschen vun Naturheilkunn un Homöopathie föddern. 

 Liddmaat vun NSDAP un CDU 
Vun 1940 bit 1945 weer Carstens Liddmaat vun de NSDAP. He schall den Andrag up Upnahm stellt hebben, as he Referendar weer. Dor schall de Präsident vun dat Landgericht em seggt hebben, he scholl man beter bitreden, wenn he anners nich Nadelen up sik nehmen müch. Man Carstens is al vun 1933 af an Liddmaat vun de SA ween. 

Vun 1955 af an höör he to de CDU to. 

 Afordenten 
Vun 1972 bit 1979 hett Carsten in den Düütschen Bundsdag seten. He is 1972 över de List vun dat Land Sleswig-Holsteen in den Bundsdag intagen. 1976 is he as Afordenten vun den Wahlkreis Oostholsteen direktemang wählt wurrn. 
Vun Mai 1973 bit Oktober 1976 is he dor Vörsitter vun de CDU/CSU-Fraktschoon in den Bundsdag ween. Dor hett he de Oppositschoon mit anföhrt. Na de Wahlen to'n Bundsdag 1976 is Carstens an'n 14. Dezember 1976 to'n Präsidenten vun den Düütschen Bundsdag wählt wurrn. 

 Annere Ämter, de Carl Karsten utöövt hett 
Vun Juli 1960 bit Dezember 1966 weer Carstens Staatssekretär in dat Utwärtige Amt. In de Johre vun de Grote Koalitschoon vun Dezember 1966 bit 1969 is he denn as Staatssekretär Baas vun dat Bundskanzleramt bi Bundskanzler Kiesinger ween. Bi de Wahlen to den Düütschen Bundspräsidenten 1979 hett de Düütsche Bundsversammlung em to'n 5. Bundspräsidenten vun de Bundsrepubliek Düütschland wählt. Dor hett he Walter Scheel mit aflööst. Carstens is in siene Amtsjohre bekannt wurrn as de „Wannerpräsident“, vunwegen datt he so geern wannern dö. Bi't Wannern is he faken mit allerhand Minschen tohopenkamen, de denn en Stück mitlopen sü+nd un mit de he denn ok unnerwegens wat eten hett. Vunwegen sien Öller hett he sik de tweete Amtstied begeven un hett an'n 30. Juni 1984 Bott geven. 

 Staatsbesöke 
JohrMaandStaaten 1980 April/Mai Irland Juli Portugal 1981 Januar Öösterriek März Indien Juli Vereenigt Königriek September/Oktober Spanien Oktober Belgien, Rumänien, Ägypten 1982 Februar Grekenland April Brasilien, Jamaika Mai Däänmark August Swiez Oktober Italien, Vatikan, VR China 1983 September Jugoslawien Oktober USA, Frankriek November Elfenbeenküst, Niger 1984 Februar/März Indonesien, Thailand


 Schriften 
 Der gutgläubige Erwerb von Pfandrechten an Grundstücksrechten. Dissertatschoon, 1938.
 Grundgedanken der amerikanischen Verfassung und ihre Verwirklichung. Habilitatschoon, 1952/54.
 Das Recht des Europarates, 1956
 Politische Führung – Erfahrungen im Dienst der Bundesregierung. 1971.
 Bundestagsreden und Zeitdokumente. Bonn 1977.
 Reden und Interviews. 4 Bände, Bonn 1979–1983.
 Deutsche Gedichte. (Hrsg.) 1983.
 Erinnerungen und Erfahrungen. 1993.

 Literatur 
 Tim Szatkowski: Karl Carstens. Eine politische Biographie. Böhlau-Verlag, Köln/Weimar/Wien 2007, ISBN 978-3-412-20013-8.
 Daniel Lenski: Von Heuss bis Carstens. Das Amtsverständnis der ersten fünf Bundespräsidenten unter besonderer Berücksichtigung ihrer verfassungsrechtlichen Kompetenzen. EKF, Leipzig/Berlin 2009, ISBN 978-3-933816-41-2.

 Weblenken 

 DNB-Katalog
 Biografie up de Siet vuzn den Bundspräsidenten
 Interview mit Karl Carstens im Historischen Archiv der EU in Florenz

 Einzelnachweise 

Kategorie:Börger von Düütschland
Kategorie:Bremen
Kategorie:Mann
Kategorie:Dräger vun’t Bundsverdeenstkrüüz
Kategorie:Politiker (Düütschland)
Kategorie:NSDAP-Liddmaat
Kategorie:Liddmaat Düütsch Bundsdag
Kategorie:CDU
Kategorie:Jurist
Kategorie:Boren 1914
Kategorie:Storven 1992